Document ID: 32010R1264

REGOLAMENT TAL-KUNSILL (UE) Nru 1264/2010
tal-20 ta’ Diċembru 2010
li jemenda r-Regolament (UE) Nru 7/2010 li jiftaħ u jipprovdi għall-ġestjoni ta’ kwoti tariffarji awtonomi tal-Unjoni għal ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 31 tiegħu,
Wara li kkunsidra l-proposti mill-Kummissjoni Ewropea,
Billi:
(1)
Sabiex ikunu żgurati fornimenti suffiċjenti u bla waqfien ta’ ċerti prodotti li l-produzzjoni tagħhom mhijiex suffiċjenti fl-Unjoni u biex jiġi evitat kwalunkwe tfixkil fis-suq għal ċerti prodotti agrikoli u industrijali, infetħu kwoti tariffarji awtonomi permezz tar-Regolament tal-Kunsill (KE) Nru 7/2010 (1). Prodotti fil-limitu ta’ dawk il-kwoti tariffarji jistgħu jkunu impurtati b’rati tad-dazju mnaqqsa jew nulli. Għall-istess raġunijiet, b’effett mill-1 ta’ Jannar 2011, għandhom jinfetħu kwoti tariffarji ġodda b’rata ta’ dazju żero għal ċerti prodotti addizzjonali.
(2)
Il-volum tal-kwota għal kwoti tariffarji awtonomi mdaħħla bin-numri tal-ordnijiet 09.2977 u 09.2635 huma insuffiċjenti biex jissodisfaw il-bżonnijiet tal-industrija tal-Unjoni għall-perjodu kurrenti tal-kwota li jintemm fil-31 ta’ Diċembru 2010. Konsegwentament, dawk il-volumi tal-kwota għandhom jiżdiedu b’effett mill-1 ta’ Lulju 2010.
(3)
Ma għadux fl-interess tal-Unjoni li fl-2011 tkompli tagħti kwoti tariffarji għal ċerti prodotti li għalihom kienu stabbiliti tali kwoti fl-2010. Għalhekk, dawk il-kwoti għandhom jingħalqu b’effett mill-1 ta’ Jannar 2011 u l-prodotti kkonċernati għandhom jitneħħew mil-lista fl-Anness għar-Regolament (KE) Nru 7/2010.
(4)
Fid-dawl tal-bosta bidliet li għandhom isiru, minħabba ċarezza, jeħtieġ li l-Anness għar-Regolament (KE) Nru 7/10 jinbidel kollu kemm hu.
(5)
Ir-Regolament (UE) Nru 7/2010 għandu għalhekk jiġi emendat skont dan.
(6)
Peress li l-kwoti ta’ tariffi għandhom jieħdu effett mill-1 ta’ Jannar 2011, dan ir-Regolament għandu japplika mill-istess data u jidħol fis-seħħ immedjatament,
ADOTTA DAN IR-REGOLAMENT:
Artikolu 1
L-Anness għar-Regolament (UE) Nru 7/2010 hu ssostitwit bit-test li jinsab fl-Anness ma’ dan ir-Regolament.
Artikolu 2
B’effett mill-1 ta’ Lulju 2010, fl-Anness mar-Regolament (KE) Nru 7/2010:
-
il-volum tal-kwota tal-kwota tariffarja għan-numru tal-ordni 09.2977 huwa ffissat għal 40 000 tunnellata,
-
il-volum tal-kwota tal-kwota tariffarja għan-numru tal-ordni 09.2635 huwa ffissat għal 1 300 000 km,
Artikolu 3
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Jannar 2011.
L-Artikolu 2 għandu japplika mit-1 ta’ Lulju 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Diċembru 2010.

Labels: 3
1
6